Γιάννος Ιωάννου

Ο Γιάννος Ιωάννου (Λευκωσία, Κύπρος, 25 Ιανουαρίου 1966) είναι Κύπριος πρώην διεθνής ποδοσφαιριστής που αγωνιζόταν ως μεσοεπιθετικός. Συνέδεσε το όνομά του με την ομάδα του ΑΠΟΕΛ του οποίου είναι κάτοχος του ρεκόρ τερμάτων και δεύτερος στην αντίστοιχη λίστα του συνολικού αριθμού εμφανίσεων. Θεωρείται ένας από τους παραγωγικότερους σκόρερ του κυπριακού ποδοσφαίρου, επίτευγμα το οποίο του προσέδωσε το προσωνύμιο «Μίστερ Γκολ».

 Καριέρα 

 Συλλογικό επίπεδο 
Γεννημένος στη Λευκωσία, ο Ιωάννου ξεκίνησε το ποδόσφαιρο στην ΕΝΑΔ Αγίου Δομετίου και αργότερα συνδέθηκε με τον Ολυμπιακό Λευκωσίας, προτού καταλήξει το 1981 στον ΑΠΟΕΛ, με μεταγραφή από την ΕΝΑΔ. Στους γαλαζοκίτρινους αγωνίστηκε για μικρό χρονικό διάστημα στα εφηβικά τμήματα και κατόπιν πραγματοποίησε τις πρώτες του συμμετοχές στην ανδρική ομάδα υπό τις οδηγίες του Άγγλου προπονητή Μάικ Φέργκιουσον. Αρχικά αγωνιζόταν ως πλάγιος επιθετικός, ωστόσο στη συνέχεια μετατοπίστηκε σε άλλες θέσεις της μεσοεπιθετικής και επιθετικής γραμμής.

Η καθιέρωση του Ιωάννου στο βασικό σχήμα ξεκίνησε το 1983 με την έλευση του Ελλαδίτη Πάνου Μάρκοβιτς στην τεχνική ηγεσία. Παράλληλα μεταγράφηκε στην ομάδα ο Άγγλος σέντερ φορ Ίαν Μουρς, με τον οποίο ο Ιωάννου συγκρότησε για χρόνια ένα επιτυχημένο επιθετικό δίδυμο. Τη σεζόν 1983/84, ο Ιωάννου πανηγύρισε την κατάκτηση του πρώτου τίτλου της καριέρας του, αγωνιζόμενος στον τελικό του κυπέλλου με αντίπαλο τον Πεζοπορικό, όπου ο ΑΠΟΕΛ επικράτησε με 3-1 στην παράταση. Στο ξεκίνημα της επόμενης αγωνιστικής περιόδου συνέβαλε στην κατάκτηση του Σούπερ Καπ, πετυχαίνοντας το νικητήριο τέρμα της αναμέτρησης κόντρα στην Ομόνοια (νίκη με 3-2). Τη σεζόν 1985/86 κατέκτησε το παρθενικό του πρωτάθλημα και παράλληλα αναδείχθηκε πρώτος σκόρερ της διοργάνωσης με 22 τέρματα. Την επόμενη σεζόν κέρδισε με τον ΑΠΟΕΛ ένα ακόμη Σούπερ Καπ, ωστόσο μέσα στη χρονιά αντιμετώπισε τον πρώτο του σοβαρό τραυματισμό. Ακολούθησε η κατάκτηση του πρωταθλήματος για το 1990, με τον ίδιο να έχει 11 γκολ σε 26 συμμετοχές. Κατόπιν υπέστη νέο σοβαρό τραυματισμό (ρήξη χιαστού) που τον άφησε εκτός γηπέδων για ένα έτος. Επιστρέφοντας στους αγωνιστικούς χώρους την περίοδο 1991/92 κατέκτησε το εγχώριο πρωτάθλημα, συνεισφέροντας με 18 τέρματα και συνθέτοντας μια εξαιρετικά παραγωγική επιθετική τριάδα από κοινού με τους Σίνισα Γκόγκιτς και Άντρο Σωτηρίου. Τη σεζόν 1992/93 κατέκτησε το σούπερ καπ, ενώ σημείωσε 22 γκολ σε 23 αγώνες πρωταθλήματος. Παράλληλα σκόραρε δις στον τελικό κυπέλλου κόντρα στον Απόλλωνα Λεμεσού, όπου ο ΑΠΟΕΛ επικράτησε με το ευρύ 4-1. Τα επόμενα χρόνια, κατέκτησε το αήττητο πρωτάθλημα του 1996, τέσσερα ακόμη κύπελλα (1995-1997 και 1999) και τρία σούπερ καπ (1993, 1996 και 1997). Αποσύρθηκε από την ενεργό δράση το 2000.

Ως ποδοσφαιριστής του ΑΠΟΕΛ, έλαβε μέρος σε 504 επίσημους αγώνες, πετυχαίνοντας 270 γκολ, επίδοση που τον καθιστά πρώτο σκόρερ στην ιστορία του συλλόγου. Παράλληλα, είναι δεύτερος σε συμμετοχές, πίσω από τον Νούνο Μοράις, ο οποίος κατέρριψε το ρεκόρ που κατείχε ο Ιωάννου.

 Εθνική ομάδα 
Ο Ιωάννου πραγματοποίησε το ντεμπούτο του με το αντιπροσωπευτικό συγκρότημα της Κύπρου το 1986, σε εντός έδρας ήττα με 2-4 από την Ελλάδα για την προκριματική φάση του EURO 1988. Τον Νοέμβριο του 1988 πέτυχε το πρώτο του γκολ με την Κύπρο σε φιλική αναμέτρηση εναντίον της Μάλτας, ενώ το 1999 κατέγραψε την τελευταία του συμμετοχή σε επίπεδο εθνικών ομάδων. Ως διεθνής μέτρησε 42 συμμετοχές, σκοράροντας συνολικά 6 φορές.

 Χαρακτηριστικά παιχνιδιού 
Επρόκειτο για έναν ποδοσφαιριστή που αγωνιζόταν ως επιθετικός μέσος, ξεχωρίζοντας για τη δεινότητα και την ποικιλία του στο σκοράρισμα, καθώς και για την τεχνική του κατάρτιση. Παράλληλα απολάμβανε της καθολικής αναγνώρισης των Κύπριων φιλάθλων. Κατά τη διάρκεια της καριέρας του, αντιμετώπισε μια σειρά συχνών και σοβαρών τραυματισμών, οι οποίοι αποτέλεσαν τροχοπέδη στην περαιτέρω εξέλιξή του και σε ενδεχόμενη μεταγραφή του σε σύλλογο του εξωτερικού.

 Τίτλοι και διακρίσεις 
 4 Πρωταθλήματα Κύπρου: 1986, 1990, 1992, 1996.
 6 Κύπελλα Κύπρου: 1984, 1993, 1995, 1996, 1997, 1999.
 6 Σούπερ Καπ: 1984, 1986, 1992, 1993, 1996, 1997.
 Πρώτος σκόρερ πρωταθλήματος: 1986.

 Παραπομπές 

Κατηγορία:Επιθετικοί ποδοσφαιριστές
Κατηγορία:Κύπριοι ποδοσφαιριστές
Κατηγορία:Ποδοσφαιριστές ΑΠΟΕΛ
Κατηγορία:Ποδοσφαιριστές Εθνικής Κύπρου
Κατηγορία:Ποδοσφαιριστές Α΄ κατηγορίας Κύπρου